ফের দিল্লির ৫টি স্কুলে বোমা হামলার হুমকি ইমেল

ওয়েব ডেস্ক: ফের দিল্লির স্কুলে বোমা হামলার (Bomb Threat) হুমকি। বৃহস্পতিবার একসঙ্গে ৫টি নামজাদা স্কুল বোমা মেরে উড়িয়ে দেওয়ার হুমকি ইমেল (Bomb Threat Email) এল স্কুলগুলিতে। পর পর তিনদিনের একই ঘটনায় নতুন করে আতঙ্ক ছড়িয়েছে। হামলাকারীদের টার্গেটে প্রসাদ নগর ও দ্বারকা সেক্টরের ৫টি স্কুল। আজ সকাল ৬:৩৫ ও ৭:৪৮ মিনিট নাগাদ দিল্লির ৫ স্কুলে হুমকি ইমেল আসে। হামলার খবর পেয়ে তড়িঘড়ি স্কুলগুলিতে পৌঁছয় পুলিশ, বম্ব স্কোয়াড ও দমকল বাহিনী। কর্মকর্তারা জানিয়েছেন, ঘটনাস্থলে দল মোতায়েন করা হয়েছে এবং তল্লাশি চলছে।

চলতি সপ্তাহে এ নিয়ে তৃতীয়বার এমন হুমকির ঘটনা ঘটল। গতকাল বুধবার রাজধানীর ৫০টিরও বেশি স্কুলে বোমা হুমকির ইমেল পাঠানো হয়েছিল। পুলিশ জানিয়েছে, হামলাকারীদের টার্গেটে ছিল মালভিয়া নগরের এসকেভি হাউজ রানি এবং করোল বাগের অন্ধ্র স্কুল। ইমেল পাওয়া মাত্রই স্কুল চত্বর থেকে ছাত্র-ছাত্রী ও অন্যান্যদের সরিয়ে দেওয়া হয়। তারপরেই পুলিশ ও বম্ব স্কোয়াডের যৌথ অভিযান শুরু হয় স্কুলগুলিতে। পুলিশের এক কর্মকর্তা জানিয়েছেন, সতর্কতামূলক ব্যবস্থা হিসাবেই স্কুল খালি করার সিদ্ধান্ত নেওয়া হয়।
তবে শেষ পর্যন্ত তাঁদের নজরে সন্দেহজনক কিছু ধরা পড়েনি। তাই এটিও ‘ভুয়ো’ বলেই ধরা হয়।

অন্যদিকে, বুধবারের ঘটনার মাত্র ৪৮ ঘণ্টা আগেই দিল্লির ৩২টি স্কুল একই ধরনের হুমকি পেয়েছিল। যার জেরে স্কুল চত্বরে ব্যাপক আতঙ্ক তৈরি হয়। তড়িঘড়ি ঘটনাস্থলে পৌঁছয় বম্ব স্কোয়াড ও পুলিশ। দ্রুত স্কুল ফাঁকা করে তল্লাশি অভিযান শুরু হয়। যদিও পরে দেখা যায় সবটাই গুজব। দুদিনের ঘটনার রেশ কাটতে না কাটতেই ফের একবার আতঙ্ক ছড়াল। আতঙ্ক বাড়ছে পড়ুয়া ও অভিভাবকদের মধ্যে। বলা বাহুল্য, নিত্যদিনের এই ঘটনার জেরে ছাত্র ছাত্রী ও অন্যান্যদের নিরাপত্তা নিয়েও প্রশ্ন উঠছে।

দেখুন অন্য খবর